Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την έγκριση από την Ευρωπαϊκή Κοινότητα της τροποποίησης των εμπορικών διατάξεων της Συνθήκης για τον Χάρτη Ενέργειας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

(1) Ο Ευρωπαϊκός Χάρτης Ενέργειας, που εγκρίθηκε το Δεκέμβριο του 1991, είχε ως στόχο την προώθηση και την επιτάχυνση του ρυθμού οικονομικής ανάκαμψης της Ανατολικής Ευρώπης και της πρώην Ένωσης Σοβιετικών Σοσιαλιστικών Δημοκρατιών μέσω της συνεργασίας στον ενεργειακό τομέα. Το 1994, τα υπογράφοντα μέρη ολοκλήρωσαν τις διαπραγματεύσεις όσον αφορά τη Συνθήκη για τον Χάρτη Ενέργειας η οποία παρέχει διεθνές νομικό πλαίσιο για την προώθηση της μακροπρόθεσμης συνεργασίας στον ενεργειακό τομέα. Η εν λόγω συνθήκη τέθηκε σε ισχύ τον Απρίλιο του 1998. Σαράντα τέσσερα κράτη (συμπεριλαμβανομένων όλων των κρατών μελών της ΕΚ) και οι Ευρωπαϊκές Κοινότητες έχουν προβεί μέχρι σήμερα στην κύρωση της συνθήκης και άλλες δύο χώρες την εφαρμόζουν προσωρινά, μέχρι την κύρωσή της.

(2) Στις εμπορικές διατάξεις της Συνθήκης για τον Χάρτη Ενέργειας ορίζεται ότι το εμπόριο ενεργειακών υλών και προϊόντων μεταξύ των συμβαλλομένων μερών, ένα τουλάχιστον εκ των οποίων δεν είναι μέλος της Γενικής Συμφωνίας Δασμών και Εμπορίου (GATT), διέπεται από τις διατάξεις της GATT 1947 και των συναφών πράξεων.

(3) Στις 24 Απριλίου 1998, στο πλαίσιο Διεθνούς Διάσκεψης που πραγματοποιήθηκε συγχρόνως με τη Διάσκεψη του Χάρτη Ενέργειας, εγκρίθηκε το κείμενο της τροποποίησης των εμπορικών διατάξεων της Συνθήκης του Χάρτη Ενέργειας. Με την τροποποίηση αυτή εισάγονται στη συνθήκη οι σχετικές διατάξεις του ΠΟΕ που απορρέουν από τις Πολυμερείς Εμπορικές Διαπραγματεύσεις του Γύρου της Ουρουγουάης και συμπεριλαμβάνεται στις εμπορικές διατάξεις της συνθήκης κατάλογος του σχετικού με την ενέργεια εξοπλισμού.

(4) Στις 13 Ιουλίου 1998, το Συμβούλιο ενέκρινε το κείμενο της τροποποίησης των εμπορικών διατάξεων και συμφώνησε για την προσωρινή εφαρμογή της .

(5) Η Επιτροπή προτείνει την άμεση κύρωση από την Κοινότητα της τροποποίησης των εμπορικών διατάξεων πριν από την πραγματοποίηση της Διάσκεψης του Χάρτη Ενέργειας, το Δεκέμβριο του 2001, για τον εορτασμό της δεκάτης επετείου του Ευρωπαϊκού Χάρτη Ενέργειας.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την έγκριση από την Ευρωπαϊκή Κοινότητα της τροποποίησης των εμπορικών διατάξεων της Συνθήκης για τον Χάρτη Ενέργειας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη περί ιδρύσεως της Ευρωπαϊκής Κοινότητας, και ιδίως το άρθρο 133, σε συνδυασμό με το άρθρο 300(2) πρώτη παράγραφος πρώτη πρόταση,

την πρόταση της Επιτροπής [1],

[1] ΕΕ C , , σ. .

Εκτιμώντας τα εξής:

(1) Η Συνθήκη για τον Χάρτη Ενέργειας συνήφθη από τις Ευρωπαϊκές Κοινότητες βάσει της απόφασης του Συμβουλίου και της Επιτροπής 98/181/EΚ, ΕΚΑΧ, Ευρατόμ, η οποία περιλαμβάνει με παραπομπή τις σχετικές διατάξεις της GATT 1947.

(2) Είναι προς το συμφέρον της Κοινότητας να εισαχθούν με παραπομπή στη Συνθήκη για τον Χάρτη Ενέργειας οι σχετικές διατάξεις του ΠΟΕ αντί των διατάξεων της GATT 1947 που περιέχει, καθώς και να συμπεριληφθεί στις εμπορικές διατάξεις ο σχετικός με την ενέργεια εξοπλισμός.

(3) Η μόνη αρμόδια για την κοινή εμπορική πολιτική είναι η Κοινότητα.

(4) Κατά τη Διάσκεψη του Ενεργειακού Χάρτη και τη Διεθνή Διάσκεψη που πραγματοποιήθηκαν στις 24 Απριλίου 1998 εγκρίθηκαν το κείμενο της τροποποίησης των εμπορικών διατάξεων της Συνθήκης για τον Χάρτη Ενέργειας, συμπεριλαμβανομένου του σχετικού με την ενέργεια εξοπλισμού, καθώς και οι σχετικές αποφάσεις, συναινετικές διακηρύξεις και δηλώσεις (τροποποίηση των εμπορικών διατάξεων).

(5) Η Κοινότητα ενέκρινε το κείμενο της τροποποίησης των εμπορικών διατάξεων και την προσωρινή εφαρμογή της μέχρις ότου τεθεί σε ισχύ [2].

[2] Απόφαση (EΚ) αριθ 98/537/EΚ του Συμβουλίου της 13 Ιουλίου 1998 (ΕΕ L 252, 12.9.1998, σ. 21.)

(6) Η έγκριση της τροποποίησης των εμπορικών διατάξεων θα συμβάλει στην επίτευξη των στόχων της Ευρωπαϊκής Κοινότητας,

ΑΠΟΦΑΣIZEI:

Άρθρο 1

Η τροποποίηση των εμπορικών διατάξεων της Συνθήκης για τον Χάρτη Ενέργειας εγκρίνεται από την Ευρωπαϊκή Κοινότητα.

Άρθρο 2

Ο πρόεδρος του Συμβουλίου καταθέτει, εξ ονόματος της Ευρωπαϊκής Κοινότητας, την πράξη έγκρισης της τροποποίησης των εμπορικών διατάξεων του Ευρωπαϊκού Χάρτη Ενέργειας στην κυβέρνηση της Πορτογαλικής Δημοκρατίας, σύμφωνα με τις διατάξεις των άρθρων 39 και 49 της συνθήκης για τον Χάρτη Ενέργειας.

Άρθρο 3

Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.

Βρυξέλλες,

Για το Συμβούλιο

Ο Πρόεδρος